[{"text_idx": "#000001", "text": "La 15-a de decembro, la naskig\u0302tago de Ludoviko Zamenhof, ekde 1927 estas la tago de la Esperanta literaturo, la tago de la libro. Tradicie en tiu tago oni ac\u0302etu almenau\u0306 unu libron en Esperanto, do ni petis Sten Johansson, la prizorganton de la retejo Originala Literaturo Esperanta, rekomendi kelkajn havindajn verkojn."}, {"text_idx": "#000002", "text": "El la libroj aperintaj esperantlingve en 2021 mi ne legis tre multajn, do prijug\u0302i la c\u0302i-jaran eldonadon mi certe ne kompetentas. El la manpleno, kiujn mi tamen ja legis, mi s\u0302atus rekomendi ec\u0302 malpli ol manprenon."}, {"text_idx": "#000003", "text": "Unue mi proponus la trian historian romanon de Anna Lo\u0308wenstein: La memoraj\u0302oj de Julia Agripina, 564p, FEL 2021. Same kiel s\u0302ia antau\u0306a romano Morto de artisto, g\u0302i parte temas pri la korupta efiko de potenco, c\u0302i-foje vidate per la okuloj de tre potenca virino. Eble g\u0302i estas la plej lerte kreita g\u0302isnuna verko de Anna."}, {"text_idx": "#000004", "text": "Due mi rekomendus legi la novelaron de Laure Patas d\u2019Illiers: Sur bluaj planedoj, 164p, Espe\u0301ranto France 2021. G\u0302i prezentas sciencfikciajn rakontojn, kie plej gravas la rilatoj inter diversaj homoj kaj ankau\u0306 inter homoj kaj la c\u0302irkau\u0306a medio."}, {"text_idx": "#000006", "text": "Kvare mi ne povas ne mencii mian propran lastan romanon. Sten Johansson: Secesio, 254p, Mondial 2021. Temas pri provo esplori vivstrategiojn de homoj en loko kaj tempo, kiuj deklaras ilin malplivaloraj, dum la kresko de ekstremdekstraj reg\u0302imoj en centra Eu\u0306ropo inter la du mondmilitoj."}, {"text_idx": "#000007", "text": "Kvine mi g\u0302oje salutas la duan eldonon de la lasta romano de Mikaelo Brons\u0302tejn: Mi stelojn jungis al revado, 564p, Impeto, 2016, 2-a eldono 2021. G\u0302i estas c\u0302efverko ne nur de Brons\u0302tejn mem sed en nia tuta literaturo, temanta pri gravaj epokoj en la historio de Sovetunio kaj de la esperantomovado."}, {"text_idx": "#000011", "text": "Ivan S\u0302irjaev: Sen titolo, 336p, Pro Esperanto 1995. Kredeble verkita proksimume en 1920 sed kus\u0302inta manuskripte dum jardekoj. Trafa kaj amuza rakonto pri evoluo de junulo, certe kun membiografiaj trajtoj, de frua bonega stilisto."}, {"text_idx": "#000015", "text": "Plian fojon mi bedau\u0306ras la sisteman subtaksadon de la rolo de esperanto kiel pontolingvo en la esperanta movado.\nC\u0302u vere neniu tradukita verko estas leginda ?"}, {"text_idx": "#000016", "text": "Kompreneble, sed kiel mi aludis komence, mi ne legis multon kaj fakte neniun tradukaj\u0302on eldonitan en 2021."}, {"text_idx": "#000018", "text": "Sed mi konfesu ke tradukaj\u0302ojn mi ofte preferas legi en mia gepatra lingvo, pro du kialoj.\nUnue c\u0302ar la elekto estas centoble pli granda kaj moderna.\nDue c\u0302ar tradukoj al la sveda kutime estas en normala kaj pli-malpli senerara lingvaj\u0302o, kio ne c\u0302iam validas pri tradukoj en Esperanton."}, {"text_idx": "#000019", "text": "> kio ne c\u0302iam validas pri tradukoj en Esperanton"}, {"text_idx": "#000020", "text": "Pri tio oni ne povas malkonsenti."}, {"text_idx": "#000023", "text": "mi ofte preferas legi en mia gepatra lingvo\n>Ankau\u0306 mi, sed bons\u0302ance al via lingvo oni tradukas preskau\u0306 c\u0302iujn legindaj\u0302ojn de la mondo.\nSed miaflanke, mi ankorau\u0306 attendas, ke oni traduku, ekzemple, \u00ab Putins folk \u00bb de S-ro Kniivila\u0308 al la franca.\nMi ironias, sed vizitu librejon en urbo de lando, kies lingvo estas malvaste uzata, ekzemple la sveda, kaj demandu al vi, kial tie troveblas tiom da libroj en anglalingva versio..."}, {"text_idx": "#000024", "text": "senerara lingvaj\u0302o, kio ne c\u0302iam validas pri tradukoj en Esperanton.\n>Tio estas alia pruvo, ke la esperanta movado subtaksas la aferon, c\u0302u ne?\nTamen, mi povas diri al vi mondfamajn verkojn, kies esperanta traduko estas pli bona ol la franclingvaj tradukoj."}, {"text_idx": "#000025", "text": "Kial atendi tradukon de \u201cHomoj de Putin\u201d al la franca, kiam ja eblas g\u0302in legi en Esperanto? \ud83d\ude42\nKaj kvar pliajn miajn librojn same!\nMi kaptu la okazon kaj reklamu la plej fres\u0302an:"}, {"text_idx": "#000026", "text": "En la franca estas multe da libroj pri putinoj. \ud83d\ude42"}, {"text_idx": "#000027", "text": "mi povas diri al vi mondfamajn verkojn, kies esperanta traduko estas pli bona ol la franclingvaj tradukoj\nMi jam au\u0306dis tiun argumenton, sed g\u0302i ne konvikis min: fakte ne temis pri \u201cpli bona traduko\u201d sed pri \u201ctraduko kiun mi preferas\u201d, lau\u0306 subjektiva taksado. C\u0302u vi povus doni viajn ekzemplojn?"}, {"text_idx": "#000028", "text": "C\u0302u vi povus doni viajn ekzemplojn?"}, {"text_idx": "#000030", "text": "La Robajoj de Umar Kajjam tradukitaj de Waringhien, kompare kun la tradukoj de Armand Robin kaj Hassan Rezvanian (ekzistas aliaj, kiujn mi ne konas).\nCetere, en la postnotoj de sia traduko A.Robin skribas: Ekzistas kelkcentoj da tradukoj de la \u201ckvarversoj\u201d en la diversaj lingvoj de la planedo. Ekzistas ec\u0302 unu en la langvedoka, publikigita en Rodez.\nLa plej fidela, kiun mi konas estas en esperanto, tiu, kiun publikigis Gaston Waringhien en Parizo en 1953.\nKaj pri tiu komento, Waringhien skribis en la antau\u0306parolo al la dua eldono de sia traduko en 1984 la jenon: Tiu kvazau\u0306 saluto el ekstera mondo vekis nenian eh\u0302on en la nia....Nenio nova sub la suno."}, {"text_idx": "#000031", "text": "Dankon Tjeri. Mi trarigardis la esperantan tradukon de Kalevala. Mi tute ne kompetentas pri poezio, des pli pri tradukita poezio. En poezio mi ne scias c\u0302u \u201cbona traduko\u201d estu fidela lau\u0306 senco, fidela lau\u0306 metriko, belsona, komprenebla de la celpubliko, eble ekzistas multaj aliaj kriterioj. Dankon al vi, tio pensigas min."}, {"text_idx": "#000033", "text": "La Ea Akademio j\u0302us sciigis ke oni asignas la \u201cLau\u0306ron de la Akademio 2021\u201d al la romano \u2018Mi stelojn jungis al revado\u2019 de Mikaelo Brons\u0302tejn."}, {"text_idx": "#000034", "text": "Jen bonega decido lau\u0306 mi. Gratulon! Kaj bonege le la Akademio malkovras la literaturon, sen kiu Eo estus nenio, kaj sen kiu la homoj estus nur specio de simioj."}, {"text_idx": "#000038", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]